Diari Oficial de la Generalitat Valenciana


Sumari del DOGV 9403, del 11-08-2022 (2022/7594)

ORDRE 13/2022, de 5 d'agost de 2022, de la Conselleria d'Agricultura, Desenvolupament Rural, Emergència Climàtica i Transició Ecològica, de veda per la qual es fixen els períodes hàbils i normes de caça en les zones comunes i s'estableixen altres regulacions en els vedats de caça i zones de caça controlada a la Comunitat Valenciana i les mesures de control i erradicació de l'arruí.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9403

Data del DOGV
:   11-08-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/7594


Data del document
:   05-08-2022

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Ordre

Correcció d'errades

Anàlisi jurídica

 Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * regulació de la caça
    * legislació

ORDRE 13/2022, de 5 d'agost de 2022, de la Conselleria d'Agricultura, Desenvolupament Rural, Emergència Climàtica i Transició Ecològica, de veda per la qual es fixen els períodes hàbils i normes de caça en les zones comunes i s'estableixen altres regulacions en els vedats de caça i zones de caça controlada a la Comunitat Valenciana i les mesures de control i erradicació de l'arruí. [2022/7594]  
  
Índex  
  
Preàmbul  
Capítol I. Disposicions comunes  
Article 1. Objecte i àmbit  
Article 2. Espècies cinegètiques  
Article 3. Prohibicions i limitacions temporals sobre la fauna cinegètica  
Article 4. Normes per a la caça i mètodes de control  
Article 5. Horari general  
Article 6. Períodes de caça  
Capítol II. Règim en zones comunes de caça  
Article 7. Modalitats i períodes de caça en zones comunes  
Capítol III. Règim en vedats de caça i zones de caça controlada  
Article 8. Caça en mitja veda en vedats i zones de caça controlada  
Article 9. Pròrroga de la caça de tords i estornells en vedats i zones de caça controlada  
Article 10. Caça d'ocells aquàtics en vedats i zones de caça controlada  
Article 11. Caça de la becada en vedats i zones de caça controlada  
Article 12. Caça de la perdiu amb reclam en vedats i zones de caça controlada  
Capítol IV. Pla de control de les poblacions d'arruí (Ammotragus lervia)  
Article 13. Gestió, control o possible erradicació de l'espècie exòtica invasora arruí (Ammotragus lervia)  
Disposicions addicionals  
Primera. Memòries i plans anuals de gestió de l'espai cinegètic  
  
Segona. Regla de no-despesa pública  
Disposició transitòria única  
Disposició derogatòria única. Derogació normativa  
Disposicions finals  
Primera. Normes d'aplicació  
Segona. Desenvolupament de l'ordre  
Tercera. Entrada en vigor  
Annex I Delimitació de la zona de distribució de l'arruí (Ammotragus lervia) abans del 13 de desembre de 2007  
  
  
PREÀMBUL  
  
El principal motiu que ha portat a aquesta conselleria a l'elaboració de l'Ordre és incorporar a l'ordenació cinegètica d'aplicació a la Comunitat Valenciana, d'una banda, les conclusions de l'expedient governatiu núm. 341/2020 de la Fiscalia General de l'Estat relatiu a l'autorització de la caça de columbiformes durant la mitja veda en tot el territori nacional, que recomana amb caràcter general respectar de manera estricta els períodes de reproducció i migració prenupcial elevats a la Comissió Europea per la Direcció General de Biodiversitat, Boscos i Desertificació del MITERD per a l'actualització del Key Concept Document (KCD); i,d'una altra banda, les consideracions sobre l'aprofitament de determinades espècies (colom roquer, tórtora europea, gralla i xarrasclet) contemplades en l'informe sobre el seu estatus emés pel Servei de Vida Silvestre i Xarxa Natura 2000 a resultes d'una petició per a la seua exclusió com a cinegètiques.  
A més, amb l'Ordre també es pretén adaptar l'ordenació de la totalitat d'espècies al resultat de l'informe tècnic sobre l'estat de conservació de les poblacions emés pel Servei de Caça i Pesca, en el qual s'analitza cada situació particular a partir dels seus nivells i tendències, productivitat i distribució geogràfica, a fi de garantir la sostenibilitat i plena compatibilitat de l'activitat cinegètica amb el manteniment de les espècies en un estat de conservació favorable. Així mateix, s'ha considerat retardar l'obertura de la veda en les finques privades dels parcs naturals del Fons d'Elx, Ses Salines de Santa Pola i el Fondó d'Amorós per a assegurar la conservació de les poblacions de xarxet marbrenc allí presents, d'acord amb l'article 4, apartat d de l'Ordre 28/2017, d'11 d'octubre, de la Conselleria d'Agricultura, Medi Ambient, Canvi Climàtic i Desenvolupament Rural, per la qual s'aproven els plans de recuperació de les espècies de fauna en perill d'extinció arpella, bitó, xarxet marbrenc i escrivà palustre. I, finalment, s'inclou un capítol que incorpora el nou Pla de control de les poblacions d'arruí, que serveix per a substituir el contingut de l'Ordre 11/2014 que va aprovar l'anterior pla, ordre que queda derogada en introduir diversos canvis respecte a la traçabilitat de les captures realitzades.  
  
Per a incorporar a la regulació cinegètica totes les mesures referides, es redacta aquesta ordre que remplaça l'anterior Ordre de vedes (Ordre 1/2019, d'11 de juliol, de la Conselleria d'Agricultura, Desenvolupament Rural, Emergència Climàtica i Transició Ecològica). La part dispositiva inclou un total de tretze articles, organitzats en quatre capítols per a aclarir i sistematitzar el seu contingut (disposicions comunes, règim en zones comunes de caça, règim en vedats de caça i zones de caça controlada, i Pla de control de les poblacions de control de l'arruí), a més de dues disposicions addicionals, una disposició derogatòria única i tres disposicions finals.  
En la tramitació d'aquesta norma s'han respectat els principis de bona regulació previstos en l'article 129.1 de la Llei 39/2015, d'1 d'octubre, del procediment administratiu comú de les administracions públiques: principis de necessitat, eficàcia, proporcionalitat, seguretat jurídica, transparència i eficiència.  
Respecte dels principis de necessitat i eficàcia, la norma respon a l'obligatorietat de complir amb els períodes de reproducció i migració prenupcial elevats a la Comissió Europea per la Direcció General de Biodiversitat, Boscos i Desertificació del MITERD, i, a més, introduir aquelles modificacions que per l'experiència es consideren necessàries, a fi de millorar la regulació de l'activitat cinegètica.  
  
Quant al principi de proporcionalitat, la norma conté la regulació adequada i imprescindible, i estableix les obligacions necessàries amb la finalitat d'aconseguir l'objectiu que es persegueix. La regulació continguda en aquesta ordre respecta i és coherent amb la resta de l'ordenament jurídic d'aplicació i respon al repartiment competencial establit en la Constitució Espanyola i en l'Estatut d'Autonomia de la Comunitat Valenciana, assumeix de manera coherent els mandats disposats en la normativa autonòmica i en la normativa europea i estatal que són d'aplicació directa i obligatòria en l'activitat cinegètica.  
  
El principi de transparència s'ha vist garantit mitjançant la participació de les persones interessades i dels col·lectius implicats, com la Federació de Caça de la Comunitat Valenciana i l'Associació d'Entitats de Caça de la Comunitat Valenciana (ADECACOVA), en l'elaboració d'aquesta ordre a través de la seua consulta pública, així com la seua negociació en l'àmbit de participació del Consell Valencià de Caça.  
  
Respecte al principi d'eficiència, la regulació que es planteja ha tingut en consideració com a principi inspirador la reducció de càrregues administratives implícites en l'aplicació d'aquesta norma i l'actualització del procediment de comunicació d'abatiment de l'arruí a un model d'Administració electrònica, tenint en compte la racionalització dels recursos públics disponibles.  
Per tot això, sentit el Consell Valencià de la Caça, a proposta de la Direcció General de Medi Natural i d'Avaluació Ambiental, en virtut de les competències atribuïdes per l'Ordre 8/2021, de 22 d'abril, de la Conselleria d'Agricultura, Desenvolupament Rural, Emergència Climàtica i Transició Ecològica per la qual es desenvolupa el Decret 176/2020, de 30 d'octubre, del Consell pel qual s'aprova el Reglament orgànic i funcional de la Conselleria d'Agricultura, Desenvolupament Rural, Emergència Climàtica i Transició Ecològica i d'acord amb el Consell Jurídic Consultiu de la Comunitat Valenciana,  
  
  
ORDENE  
  
CAPÍTOL I  
Disposicions comunes  
  
Article 1. Consideracions generals  
Les espècies susceptibles de caça a la Comunitat Valenciana són les relacionades en l'article 2 d'aquesta ordre, classificades a l'efecte de l'ordenació cinegètica segons estableix l'article 14.4 de la Llei 13/2004, de 27 de desembre, de caça de la Comunitat Valenciana. Per a algunes de les espècies s'ha inclòs una nota aclaridora (en forma d'asterisc o doble asterisc) a fi d'especificar determinades particularitats sobre la modalitat i l'espai cinegètic als quals serà aplicable la regulació del seu aprofitament.  
Les condicions i regulacions de caràcter general de la caça es recullen en aquest primer capítol de l'Ordre, establint-se les limitacions específiques en funció de la mena d'espai cinegètic i modalitat concreta a la qual afecten en els dos capítols següents (capítol 2, per a zones comunes de caça, i capítol 3 per a vedats i zones de caça controlada).  
  
  
Article 2. Espècies cinegètiques  
Les espècies cinegètiques susceptibles d'aprofitament són les establides en l'annex I-A de la Llei 13/2004, classificades a continuació, sense perjudici de l'adopció de mesures amb finalitats de control o erradicació establides en aquesta ordre respecte a l'espècie arruí (Ammotragus lervia).  
1. Espècies de caça menor:  
a) Espècies de pèl: conill (Oryctolagus cuniculus) (\*\*), llebre (Lepus granatensis) i rabosa (Vulpes vulpes) (\*) (\*\*)  
b) Espècies de ploma aquàtiques: bequeruda (Gallinago gallinago), bequet (Lymnocryptes minima), ànec collverd (Anas platyrhynchos), ànec fris (Anas strepera), cua de jonc (Anas acuta), oca (Anser anser), judia (Vanellus vanellus), roncadell (Anas querquedula), sarcet (Anas crecca), bragat (Anas clypeata), fotja comuna (Fulica atra), gavià argentat de potes grogues (Larus michaellis) (\*\*), gavina (Chroicocephalus ridibundus) (\*\*), sivert (Netta rufina), morell capellut o de plomall (Aythya fuligula), boix (Aythya ferina), piuló (Anas penelope).  
  
c) Espècies de ploma no aquàtiques: judia (Vanellus vanellus), becada (Scolopax rusticola), guatla (Coturnix coturnix) (\*), cornella (Corvus corone) (\*) (\*\*), estornell vulgar (Sturnus vulgaris) (\*) (\*\*), faisà vulgar (Phasianus colchicus), gralla (Corvus monedula) (\*) (\*\*), tudó (Columba palumbus)(\*)(\*\*), colom roquer (Columba livia) (\*) (\*\*), colom xixella (Columba oenas) (\*)(\*\*), perdiu roja (Alectoris rufa), tórtora (Streptopelia turtur) (\*), blanca (Pica pica) (\*) (\*\*), tord ala-roig (Turdus iliacus) (\*\*), griva (Turdus viscivorus) (\*\*), tord (Turdus philomelos) (\*\*), griva cerdana (Turdus pilaris) (\*\*).  
  
(\*) Espècies susceptibles de caça en mitja veda en vedats i zones de caça controlada.  
(\*\*) Espècies susceptibles de caça amb escopeta en lloc fix en zones comunes.  
2. Espècies de caça major: cabra salvatge (Capra pyrenaica), cérvol (Cervus elaphus), cabirol (Capreolus capreolus), daina (Dama dama), senglar (Sus scrofa) i mufló (Ovis musimon).  
  
Article 3. Prohibicions temporals sobre la fauna cinegètica  
S'estableix una moratòria en la caça de la tórtora (Streptopelia turtur), el colom xixella (Columba oenas), la roncadell (Anas querquedula) i la gralla (Corvus monedula). Aquesta moratòria s'aplica a tota mena d'espais cinegètics, prorrogable anualment segons el que es determine en cadascuna de les resolucions anuals de la direcció general competent en matèria de caça a les quals fa referència la disposició final segona.  
  
  
Article 4. Normes per a la caça i mètodes de control  
1. Caça amb arc i/o ballesta  
En qualsevol modalitat en la qual estiga previst l'ús d'armes, podran emprar-se de manera equivalent a les armes de foc, l'arc i/o la ballesta incloses en la categoria 7a de classificació d'armes, del Reial decret 137/1993, de 29 de gener, pel qual s'aprova el Reglament d'armes.  
2. Límit de gossos en la caça menor  
El nombre màxim de gossos a emprar en la caça menor queda limitat a 12 per persona que es dedica a la caça i de 20 per grup de caçadors. En els espais cinegètics declarats aquesta limitació serà aplicable amb independència del que assenyale el corresponent Pla tècnic d'ordenació cinegètica vigent.  
3. Per a la modalitat de falconeria s'atendrà el que disposa el Decret 21/2012, de 27 de gener, pel qual es regula el procediment d'elaboració i aprovació dels plans de recuperació i conservació d'espècies catalogades de fauna i flora silvestres, i el procediment d'emissió d'autoritzacions d'afectació a espècies silvestres, en el qual únicament es podrà practicar la caça amb ocells de falconeria amb exemplars procedents de cria en captivitat, amb documentació acreditativa del seu origen legal i complint el que es preveu en la Llei 13/2004, havent d'estar marcats per a la seua identificació amb els sistemes previstos en l'Ordre de 26 de febrer de 2008, de la Conselleria de Medi Ambient, Aigua, Urbanisme i Habitatge, per la qual es regulen els sistemes de marcatge d'aquests ocells.  
  
Article 5. Horari general  
L'horari de caça permés de manera general en l'àmbit de la Comunitat Valenciana, comprén des del crepuscle civil matutí fins al crepuscle civil vespertí. Conforme al que es preveu en l'article 12.1.a de la Llei 13/2004, anualment es publicaran els horaris comuns que regiran per a tota la Comunitat Valenciana.  
  
Article 6. Períodes de caça  
Els períodes de caça establits en aquesta ordre s'estableixen com a períodes màxims. Mitjançant Resolució del director general competent en matèria de caça es podran reduir els esmentats períodes per a cadascuna de les modalitats de caça contemplades en aquesta ordre. Aquesta resolució establirà els períodes limitats en el temps sense que els seus efectes puguen superar un any a comptar des de l'endemà a la seua publicació en diari oficial.  
  
  
CAPÍTOL II  
Règim en zones comunes de caça  
  
Article 7. Modalitats i períodes de caça en zones comunes  
En les zones comunes de caça de la Comunitat Valenciana les resolucions anuals de desenvolupament d'aquesta ordre podran autoritzar la caça segons les modalitats, espècies i períodes següents:  
1. Caça major en les zones comunes de caça:  
a) En zones comunes de caça l'activitat cinegètica es limita al porc senglar (Seus Scrofa), on qualsevol modalitat de caça o tècnica de caça per raons de control o gestió requerirà l'autorització de la direcció territorial de la conselleria competent en matèria de caça d'acord amb l'Ordre 22/2021, d'11 de novembre, de la Conselleria d'Agricultura, Desenvolupament Rural, Emergència Climàtica i Transició Ecològica, per la qual es regula la caça i control del senglar a la Comunitat Valenciana, es determinaran les condicions específiques per a l'exercici de l'activitat.  
  
b) Es podrà autoritzar la caça recreativa o esportiva en les modalitats de ganxo o batuda, a mà, al salt i acostament durant el període de l'1 de setembre a l'últim dia de febrer.  
c) La caça del porc senglar en la modalitat d'espera o aguait només es podrà practicar per raons de control i és el període hàbil tot l'any. Estarà legitimat per a sol·licitar les esperes la persona propietària de les parcel·les afectades, el titular del ben danyat, o amb la conformitat dels anteriors, federacions, associacions o clubs de caçadors i caçadores, associacions d'agricultors i agricultores, associacions de propietaris i propietàries, o l'Ajuntament de la localitat. Aquest tipus de control sol es podrà concedir en els cultius i el seu entorn pròxim de fins a 100 metres, des de 15 dies abans de l'inici previsible dels danys fins a la collita o última collita. Per a aquests controls no podrà establir-se cap mena d'engreixador o atraient.  
d) En totes les caceres de por senglar es podran caçar els exemplars de porcs vietnamites assilvestrats i el seus encreuaments.  
2. Caça menor en les zones comunes de caça:  
a) Caça del conill amb gossos i sense armes: el període hàbil serà des del tercer diumenge de juliol al 25 de desembre.  
b) Caça menor en lloc fix: s'autoritza la caça de les espècies marcades amb doble asterisc (\*\*) en l'article 2. El període hàbil serà des del 12 d'octubre al 6 de desembre.  
c) Caça menor al salt o a mà a realitzar sobre les espècies classificades de ploma no aquàtiques i de pèl. El període hàbil serà del 12 d'octubre al 6 de desembre.  
d) Falconeria: el període hàbil de caça permés serà des del 12 d'octubre fins al primer diumenge de gener. L'entrenament d'ocells de falconeria es realitzarà tot l'any amb cimbell artificial. En el cas de peces de fuita, degudament marcades, es durà a terme des de l'1 de juliol fins a l'últim dia de febrer  
  
  
CAPÍTOL III  
Règim en vedats de caça i zones de caça controlada  
  
Article 8. Caça en mitja veda en vedats i zones de caça controlada  
En aquests terrenys cinegètics es durà a terme la caça en mitja veda en els períodes hàbils establits per a cadascuna de les modalitats de caça següents:  
1. Modalitat en lloc fix: s'autoritza la tórtora (Streptopelia turtur), l'estornell vulgar (Sturnus vulgaris), el colom tudó (Columba palumbus), el colom roquer (Columba livia), la blanca (Pica pica) i la rabosa (Vulpes vulpes) durant el període hàbil comprés des del 21 d'agost al tercer diumenge de setembre.  
2. Modalitat al salt o en mà: s'autoritza la guatla (Coturnix coturnix) durant el període comprés des del segon diumenge d'agost al segon diumenge de setembre.  
  
Article 9. Prórroga de la caça de tords, estornells i garses en vedats i zones de caça controlada  
Podrà prorrogar-se l'activitat cinegètica en els vedats de caça i zones de caça controlada en la modalitat de lloc fix des del tancament de la temporada de caça menor fins al segon diumenge de febrer per a la blanca (Pica pica), l'estornell vulgar (Sturnus vulgaris), el tord ala-roig (Turdus iliacus), griva (Turdus viscivorus), el tord (Turdus philomelos) i la griva cerdana (Turdus pilaris).  
  
Article 10. Caça d'ocells aquàtics en vedats i zones de caça controlada  
Per a les espècies classificades de ploma aquàtiques d'acord amb l'article 2 d'aquesta ordre, en els vedats i zones de caça controlada, el període hàbil serà el comprés des del 12 d'octubre al segon diumenge de febrer, excepte en els vedats dels aiguamolls del sud d'Alacant, El Fondo, Les Salinas de Santa Pola i El Fondo d'Amorós, que es retarda l'obertura a l'1 de novembre. El període podrà ser inferior si així queda disposat en les resolucions aprovatòries dels plans tècnics d'ordenació cinegètica.  
Al Parc Natural de l'Albufera el calendari per a cada vedat serà resolt pel director general competent en la matèria de caça, segons el seu Pla tècnic d'ordenació cinegètica i dins del que s'estableix en les normes del Parc.  
  
Article 11. Caça de la becada en vedats i zones de caça controlada  
Es permet la caça de la becada en la modalitat al salt entre el segon diumenge de novembre i el primer diumenge de febrer.  
  
Article 12. Caça de la perdiu amb reclam en vedats i zones de caça controlada  
En els vedats de caça i zones de caça controlada en els quals la resolució aprovatòria del Pla tècnic d'ordenació cinegètica de la modalitat tradicional de perdiu amb reclam es remeta a l'Ordre de vedes, la data límit per al tancament de la caça d'aquesta modalitat serà l'últim dia de febrer.  
  
  
CAPÍTOL IV  
Pla de control de les poblacions d'arruí (Ammotragus lervia)  
  
Article 13. Gestió, control o possible erradicació de l'espècie exòtica invasora arruí (Ammotragus lervia)  
1. S'autoritza la caça de l'espècie exòtica i invasora arruí (Ammotragus lervia) inclosa en el Reial decret 630/2013, de 2 d'agost pel qual es regula el catàleg espanyol d'espècies exòtiques i invasores, en la zona delimitada que figura en l'annex I, d'acord amb el que s'estableix en els articles 64 i 65 de la Llei 42/2007, de 13 de desembre, del patrimoni natural i de la biodiversitat, per a evitar que les espècies catalogades objecte d'aprofitament cinegètic, introduïdes en el medi natural abans de l'entrada en vigor de la Llei 42/2007, s'estenguen fora dels límits de les seues àrees de distribució anteriors a aquesta data.  
  
2. Atesa la diversitat de la Comunitat Valenciana i a les desiguals condicions de partida quant a presència o abundància d'arruís (Ammotragus lervia), s'estableixen les zones següents:  
A. Zona 1 d'exclusió i ràpida erradicació de l'arrauí.  
B. Zona 2 de control de l'arrauí.  
Els àmbits geogràfics estan definits mitjançant plans de presència de l'espècie amb anterioritat a l'entrada en vigor de la Llei 42/2007, per la qual cosa la seua distribució queda zonificada, amb diferent grau d'actuació sobre aquesta. En tractar-se d'una espècie exòtica invasora no caben sobre ella normes de foment o dispersió. La delimitació d'aquestes zones es reflecteix en l'annex I.  
3. Les actuacions en espais cinegètics oberts a desenvolupar segons la zona on es troben són:  
a) Zona 1 (zona d'exclusió i ràpida erradicació): es realitzarà l'abatiment d'exemplars d'arruí, sense contingent de nombres o sexe de l'animal abatut, mitjançant qualsevol art o mitjà de caça autoritzat per mitjà d'altres modalitats de caça per a les quals estiga autoritzat simultàniament la persona que es dedica a la caça; o a través d'autorització expressa d'abatiment d'arruís en dates no autoritzades per a la caça; o per guardes jurat de caça adscrits a l'espai cinegètic. Els animals abatuts no podran ser homologats.  
En qualsevol dels casos establits en el paràgraf anterior, l'abatiment comportarà comunicació immediata, fefaent i obligatòria per part de les i els caçadors o les i els titulars cinegètics a la unitat administrativa amb competències en matèria de caça del servei territorial corresponent, mitjançant informe normalitzat disponible en el detall de procediments de la Generalitat Valenciana https://www.gva.es/es/inicio/procedimientos'id\_proc=20562. En cas de no poder efectuar, per qualsevol circumstància, aquesta comunicació immediatament, i sense perjudici de formalitzar aquesta com a tals circumstàncies desapareguen, i en tot cas en un període màxim de 24 hores, s'haurà de realitzar una comunicació per qualsevol mitjà que permeta acreditar la seua constància. S'indicarà com a mínim el nom i cognoms de la persona que es dedica a la caça, matrícula del vedat, municipi i, en el seu cas, paratge o coordenades UTM ETRS89 30N, edat i sexe de l'animal abatut. La comunicació serà aval suficient i necessari per al transport de l'animal mort o les seues parts.  
b) Zona 2 (zona de control): es procedirà al seu aprofitament cinegètic d'acord amb les resolucions dels plans tècnics d'ordenació cinegètica o amb les resolucions anuals de la direcció territorial corresponent, en les quals s'establirà el nombre d'exemplars a caçar en cadascun dels espais cinegètics. El règim d'aprofitament exclourà la captura en viu, així com el foment de les poblacions mitjançant la solta o incorporació de nous individus. El seu abatiment comportarà el precintat dels animals d'acord amb el que s'estableix en les resolucions dels corresponents plans tècnics d'ordenació cinegètica, així com la inclusió dels resultats d'abatiments en les memòries anuals.  
  
4. En les zones comunes de caça, la notificació d'albiraments a l'autoritat competent per a l'emissió de permisos s'efectuarà per cada agent mediambiental, sense perjudici que la part propietària dels vedats, els confrontants i altres persones que fan ús de la muntanya comuniquen a aquests agents la presència d'exemplars d'aquesta espècie. Per a la realització del control es requerirà d'autorització individual expressa de la direcció territorial corresponent, i l'abatiment d'exemplars es realitzarà per mitjans propis de l'administració; per guardes jurat de caça de vedats confrontants amb la zona comuna o per persona que es dedica a la caça en general. Efectuat l'abatiment es procedirà a la seua notificació en els mateixos termes al que s'estableixen en la zona 1.  
5. Es prohibeix l'alliberament, comerç, trànsit o cessió i el transport d'exemplars vius d'arruí (Ammotragus lervia). Es tindran en compte les excepcions previstes en l'article 4.1. del Decret 213/2009, de 20 de novembre, del Consell, pel qual s'aproven mesures per al control d'espècies exòtiques invasores a la Comunitat Valenciana.  
6. L'emplenament, recopilació i còmput de les fitxes d'abatiment i la comunicació d'albiraments, de les quals derivaran les seues avaluacions i seguiments poblacionals són imprescindibles per al seguiment d'aquesta espècie exòtica invasora. Aquestes fitxes i la documentació relativa a aquesta espècie es recopilarà en la Direcció Territorial d'Alacant de la Conselleria amb competències en caça i s'entregaran anualment juntament amb la memòria anual per a l'avaluació de l'estat numèric i espacial de l'espècie, a fi d'avaluar l'eficàcia de la caça com a instrument de contenció i/o erradicació de l'espècie.  
  
  
DISPOSICIONS ADDICIONALS  
  
Primera. Memòries i plans anuals de gestió de l'espai cinegètic  
D'acord amb l'article 46 de la Llei 13/2004, el titular de cada espai cinegètic haurà de presentar en els models normalitzats i publicats en la web de la Generalitat, una memòria anual corresponent a l'activitat cinegètica compresa entre l'1 de juny i el 31 de maig de l'any següent de cada temporada.  
Aquesta memòria i el pla es presentaran abans del 30 de juny de l'any següent de cada temporada, amb la finalitat de procedir a la seua avaluació i haurà d'ajustar-se al que es disposa en la «Guia per a l'emplenament de la memòria i pla anual de gestió en vedats i zones de caça controlada» publicada també en la web de la Generalitat, així com a aquelles disposicions incloses en les resolucions emeses per la direcció general competent en matèria de caça referent a les memòries i plans anuals de gestió.  
Els aprofitaments i controls expressament autoritzats per les direccions territorials en zones comunes de caça estaran també subjectes a l'obligació de presentar un informe de resultats el contingut dels quals estarà fixat en el condicionat de l'autorització.  
  
Segona. Regla de no despesa pública  
La implementació i posterior desenvolupament d'aquesta ordre no podrà tindre cap incidència en la dotació de tots i cadascun dels capítols de despesa assignats a la conselleria amb competències en matèria de caça i pesca continental i, en tot cas, haurà de ser atesa amb els mitjans personals i materials de l'esmentada conselleria.  
  
  
DISPOSICIÓ TRANSITÒRIA  
  
Única. Actuacions en tancaments cinegètics amb presència d'arruí en la zona 1 «d'exclusió i ràpida erradicació»  
A fi de continuar donant compliment al contingut de la disposició transitòria única de l'Ordre 11/2014, de 4 de juny, de la Conselleria d'Infraestructures, Territori i Medi Ambient, per la qual s'aprova el Pla de control de les poblacions, derogada amb aquesta ordre, els titulars de tancaments cinegètics amb presència d'arruí (Ammotragus lervia) en els seus delimitats que estiguen situats en la zona 1 «d'exclusió i ràpida erradicació» definida en el capítol 4 d'aquesta ordre, procediran a l'eliminació de tots els exemplars d'aquesta espècie en el termini de 10 anys a comptar des de l'aprovació del primer Pla de caça presentat amb posterioritat al 13 de juny de 2014 data d'entrada en vigor de l'Ordre 11/2014. En cap cas es podran homologar els trofeus obtinguts d'arruí (Ammotragus Lervia) en aquests espais cinegètics.  
  
  
DISPOSICIÓ DEROGATÒRIA   
  
Única. Derogació normativa  
Queda derogada l'Ordre 11/2014, de 4 de juny, de la Conselleria d'Infraestructures, Territori i Medi Ambient, per la qual s'aprova el Pla de control de les poblacions d'arruí.  
Queda derogada l'Ordre 1/2019, d'11 de juliol, de la Conselleria d'Agricultura, Desenvolupament Rural, Emergència Climàtica i Transició Ecològica, de veda per la qual es fixen els períodes hàbils i les normes de caça en les zones comunes, i s'estableixen altres regulacions en els vedats de caça i zones de caça controlada en la Comunitat Valenciana, així com mesures de control o de possible erradicació de l'arruí.  
Queden derogades totes aquelles disposicions d'igual o inferior rang que s'oposen o contradiguen al que es disposa en aquesta ordre.  
  
  
DISPOSICIONS FINALS  
  
Primera. Normes d'aplicació  
Per a tot allò no regulat per aquesta ordre, s'estarà al que es disposen en la Llei 13/2004, en la Llei 42/2007, i en l'Ordre 22/2021, per la qual es regula la caça i control del senglar a la Comunitat Valenciana.  
  
  
Segona. Desenvolupament de l'Ordre  
Es faculta la direcció general competent en matèria de caça per a dictar totes aquelles resolucions que siguen necessàries per a l'aplicació, desenvolupament i execució d'aquesta ordre.  
Anualment i amb suficient antelació a l'inici de la temporada cinegètica, prèvia consulta amb les comissions territorials de Caça de les tres províncies i en el Consell Valencià de la Caça, mitjançant Resolució de la direcció general competent en matèria de caça, previ informe tècnic subscrit i emés per la mateixa direcció general, es publicaran les dates d'obertura i tancament corresponents als períodes hàbils de caça establits per a les diferents espècies i modalitats que hauran de regir en cada temporada, així com els dies hàbils i condicions específiques per a cada modalitat de caça.  
Les dates d'obertura i tancament dels períodes hàbils de caça, podran ser diferents en els diferents territoris de la Comunitat Valenciana, si aquesta mesura està justificada en aquest informe tècnic. Aquesta resolució anual, juntament amb el seu informe tècnic, hauran de ser presentats i debatuts, en les comissions territorials de Caça de les tres províncies i en el Consell Valencià de la Caça.  
Posteriorment la resolució haurà de ser publicada en el Diari Oficial de la Generalitat Valenciana.  
L'informe tècnic analitzarà l'estat de conservació de les diferents espècies a partir dels seus nivells i tendències poblacionals, productivitat i distribució geogràfica a fi de garantir la sostenibilitat i plena compatibilitat de l'activitat cinegètica amb el manteniment de les espècies en un estat de conservació favorable.  
  
Tercera. Entrada en vigor  
Aquesta ordre entrarà en vigor l'endemà de la seua publicació en el Diari Oficial de la Generalitat Valenciana.  
  
València, 5 d'agost de 2022  
  
La consellera d'Agricultura, Desenvolupament Rural,   
Emergència Climàtica i Transició Ecològica,  
MIREIA MOLLÀ HERRERA  
  
  
  
ANNEX I  
  
Delimitació literal i gràfica de la zona de distribució de l'arruí (Ammotragus lervia) abans de l'entrada en vigor Llei 42/2007, de 13 de desembre, del patrimoni natural i de la biodiversitat (zona 2).  
L'extrem nord el descriu l'eix de la CV-700 des de Muro de Alcoy en direcció est fins a la Venda Margarida, en el terme de Planes, on pren la CV-712, seguint en direcció est fins a entroncar amb la CV-715, en el terme municipal de Pego, a escassos metres del nucli urbà.  
  
Després d'aquest punt pren direcció sud, avançant a través de la citada CV-715 fins al municipi de la Nucia, on el límit pren l'eix de la CV-70 fins a la seua trobada amb l'autopista AP-7 en el terme municipal de Benidorm.  
Discorre llavors a través de l'autopista AP-7 en direcció sud-oest fins a la seua intersecció amb l'autovia A-31, el terme municipal de Monforte del Cid, on vira en direcció nord prenent l'eix de l'esmentada autovia, fins al municipi de Sax.  
En el municipi de Sax, el límit pren l'eix de la CV-80 des del municipi de Sax en direcció est fins a la seua intersecció amb l'Autovia A-7, en el terme municipal de Castalla, on pren direcció nord fins a l'avinguda de València a Muro de Alcoy.  
Pel que fa als vedats de caça dels quals, en la data de publicació d'aquesta ordre, quede una part en la zona esmentada, s'entendrà que la totalitat del vedat hi queda inclòs amb caràcter general. En relació amb aquests vedats de caça, les ampliacions o segregacions d'aquests que tinguen lloc en la superfície del vedat no inclosa en aquesta zona, amb posterioritat a la publicació d'aquesta ordre, es consideraran incloses a l'efecte de gestió de l'arruí (Ammotragus lervia) com a espais no inclosos en la zona.